‘Politieke inmenging’ gevrees in aanstel van Wes-Kaapse polisiehoofGenl. Khehla Sitole, nasionale polisiekommissaris, en die polisieminister Bheki Cele. (Foto: Phando Jikelo/ANA) Die polisie se besluit om die pos van Wes-Kaapse polisiehoof wéér te adverteer, is deur Albert Fritz, die LUR vir gemeenskapsveiligheid in die Wes-Kaap, gekap. Die aankondiging dat die pos weer geadverteer word, is Maandag gedoen. Fritz sê dit dui op “hoëvlak-ANC-inmenging in die polisie en die regering se werwingsprosesse”. Fritz het gesê die besluit is geneem ná ŉ vlaag klagtes deur die ANC se Wes-Kaapse sekretaris-generaal, Faiez Jacobs, en die adjunk- provinsiale speurhoof, genl.maj. Jeremy Vearey. Fritz het gesê die besluit om nie die pos te vul nie, dit eerder weer te adverteer en intern in die polisie te vul, is deur die polisiehoof, genl. Khehla Sitole, in ŉ brief aangekondig. Luidens die brief sal daar verdere korrespondensie wees oor die samestelling van ŉ keuringspaneel wat die aansoeke vir die pos gaan oorweeg. “Dit is kommerwekkend dat ŉ proses, wat in ooreenstemming met die Grondwet en verwante wetgewing gevolg is, nou weer begin word omdat ŉ polities verwante kandidaat [Vearey] nie op die kortlys is nie. Nie net is dit ŉ growwe skending van vertroue in die paneel nie, maar ook ŉ regskending. Ek gaan dringend regsadvies kry oor die wetlikheid dat die proses van voor af begin is,” het Fritz gesê. Volgens hom het die Wes-Kaapse polisie ŉ geskiedenis dat dit weens politiekery verswak word. “Die Wes-Kaap kan nie ŉ oomblik langer wag dat ŉ provinsiale kommissaris aangestel word nie. Die provinsie word geteister deur misdaad, die polisie ly onder ŉ gebrek aan menslike en fisieke hulpbronne, daar is talle bewerings van korrupsie in die polisie en die polisieforumverkiesings vereis strategiese leierskap van ŉ provinsiale kommissaris wat die veiligheid van die provinsie bo álles stel.” Dit is onduidelik wanneer die proses nou afgehandel gaan word. Fritz het gesê wanneer dit wél gedoen word, is dit “uiters belangrik” dat die suksesvolle kandidaat die hoë misdaadvlakke prioritiseer. “Die Wes-Kaap kan nie bekostig dat die ANC politieke speletjies met dié aanstellingsproses speel nie,” het hy gesê.